นิกเกอิปิดเช้าบวก 26.78 จุด รับความเชื่อมั่นผู้ผลิตญี่ปุ่นสดใส
นิกเกอิปิดเช้าบวก 26.78 จุด รับความเชื่อมั่นผู้ผลิตญี่ปุ่นสดใส
3 ก.ค. 2560

ดัชนีนิกเกอิตลาดหุ้นโตเกียวปิดภาคเช้าปรับตัวขึ้น โดยดัชนีนิกเกอิปิดภาคเช้าเพิ่มขึ้น 26.78 จุด หรือ 0.13% แตะที่ 20,060.21 จุด หลังธนาคารกลางญี่ปุ่น (BOJ) เปิดเผยว่า ความเชื่อมั่นทางธุรกิจของกลุ่มผู้ผลิตรายใหญ่ของญี่ปุ่น (ทังกัน) ปรับตัวเพิ่มขึ้นในไตรมาส 2/2560
ตลาดหุ้นโตเกียวปิดภาคเช้าดีดตัวขึ้น หลังจาก BOJ  เปิดเผยผลสำรวจความเชื่อมั่นทางธุรกิจของกลุ่มผู้ผลิตรายใหญ่ของญี่ปุ่นประจำไตรมาส 2/2560 ในวันนี้ โดยระบุว่า ดัชนีความเชื่อมั่นของกลุ่มผู้ผลิตรายใหญ่ ซึ่งรวมถึงบริษัทผลิตรถยนต์และสินค้าอิเล็กทรอนิกส์นั้น อยู่ที่ระดับ +17 เพิ่มขึ้นจากไตรมาส 1/2560 ซึ่งอยู่ที่ระดับ +12
อย่างไรก็ตาม แรงบวกในตลาดหุ้นโตเกียวได้ถูกสกัดลง จากข่าวที่ว่าพรรคเสรีประชาธิปไตย (แอลดีพี) ของนายกรัฐมนตรีชินโซ อาเบะ พ่ายแพ้ในศึกเลือกตั้งสมาชิกสภากรุงโตเกียว ให้กับพรรคโทมิน เฟิร์สท์ โนะ ไค (พรรคชาวโตเกียวต้องมาก่อน) ของนางยูริโกะ โคอิเกะ ผู้ว่าการกรุงโตเกียว และพรรคการเมืองที่เป็นพันธมิตรของนางโคอิเกะ ซึ่งรวมถึงพรรคโคเมอิโตะ
หุ้นกลุ่มส่งออกได้รับแรงหนุนจากเงินเยนที่อ่อนค่าเมื่อเทียบกับดอลลาร์สหรัฐ โดยหุ้นโตโยต้า มอเตอร์ พุ่งขึ้น 1.3% หุ้นซูบารุ ปรับตัวขึ้น 1.3% และหุ้นพานาโซนิค พุ่งขึ้น 1.2%